**Atbildes uz projekta iesniedzēja uzdotajiem jautājumiem**

**1.jautājums**: Kā un vai vispār Darbības programmas “Izaugsme un nodarbinātība” 4.5.1.specifiskā atbalsta mērķa “Attīstīt videi draudzīgu sabiedriskā transporta infrastruktūru” 4.5.1.1.pasākuma „Attīstīt videi draudzīgu sabiedriskā transporta infrastruktūru (sliežu transporta)” ietvaros pašvaldībai būs iespēja saņemt valsts budžeta dotāciju, ņemot vērā, ka projekta iesniedzējs pasākuma ietvaros ir pašvaldības kapitālsabiedrība.

Vai, ja pašvaldībai ir iespējams saņemt  valsts budžeta dotāciju, tad tam jābūt atrunātam sadarbības līgumā starp pašvaldību un pašvaldības kapitālsabiedrību.

**Atbilde**: Atbilstoši Ministru kabineta 2016.gada 3.maija noteikumu Nr.281 “Darbības programmas "Izaugsme un nodarbinātība" 4.5.1.specifiskā atbalsta mērķa "Attīstīt videi draudzīgu sabiedriskā transporta infrastruktūru" 4.5.1.1.pasākuma "Attīstīt videi draudzīgu sabiedriskā transporta infrastruktūru (sliežu transporta)" īstenošanas noteikumi” (turpmāk – MK noteikumi Nr.281) 17.punktam pašvaldība kā projekta sadarbības partneris plāno valsts budžeta dotāciju pašvaldībām. Minēto valsts budžeta dotāciju projektā plāno atbilstoši Ministru kabineta 2015.gada 27.janvāra noteikumos Nr.42 “Noteikumi par kritērijiem un kārtību valsts budžeta dotācijas piešķiršanai pašvaldībām Eiropas Savienības struktūrfondu un Kohēzijas fonda 2014.–2020.gada plānošanas periodā līdzfinansēto projektu īstenošanai” (turpmāk – MK noteikumi Nr.42) noteiktajam dotācijas apmēram.

Vēršam uzmanību, ka valsts budžeta dotāciju pašvaldībām plānot var tikai tādā gadījumā, ja pašvaldība kā sadarbības partneris projektā iesaistās ar savu (pašvaldības) līdzfinansējuma daļu. Attiecīgi no šīs pašvaldību līdzfinansējuma daļas procentuāli tiks aprēķināta valsts budžeta dotācija pašvaldībām.

Valsts budžeta dotāciju pašvaldībām nevar paredzēt par to līdzfinansējuma daļu, kas tiek finansēta no projekta iesniedzēja līdzekļiem, kā arī par to finansējuma daļu, ko pašvaldība izvēlas aizņemties un ieguldīt pašvaldības kapitālsabiedrības pamatkapitālā, jo arī šī daļa ES fondu projekta kontekstā tiek uzskatīta par privāto (projekta iesniedzēja) finansējumu, par ko valsts budžeta dotācija netiek piešķirta.

Saskaņā ar MK noteikumu Nr.42  2.punktā noteikto kopējā aprēķinātā budžeta dotācija projekta ieviešanas laikā tiek izmaksāta finansējuma saņēmējam, tādējādi CFLA  valsts budžeta dotācijas pašvaldībai daļu atmaksās finansējuma saņēmējam, t.i. pašvaldības kapitālsabiedrībai, kuru tālāk finansējuma saņēmējs pārskaitīs sadarbības partnerim par faktiski veiktajiem izdevumiem. Jebkuriem finansējuma saņēmēja veiktajiem maksājumiem, tai skaitā attiecībā uz valsts budžeta dotācijas summas atmaksu sadarbības partnerim, ir jābūt izsekojamiem, līdz ar to sadarbības līgumā starp pašvaldību un pašvaldības kapitālsabiedrību var paredzēt šādus finansējuma atmaksas nosacījumus.

**2.jautājums**: Ņemot vērā, ka, mainoties sliežu vertikālajām atzīmēm, mainās arī sliežu ceļiem pieguļošā teritorija, tad lūdzam skaidrot, vai lietus kanalizācijas izmaksas automātiski ir attiecināmas, ja tiek veikta ielas vai tās daļas būvniecība, pārbūve vai atjaunošana.

Vai ir attiecināma esošu ielas, ietvju kabeļu ieslēgšana aizsargčaulās, lai aizsargātu esošos kabeļus no bojāšanās riska, ņemot vērā, ka ir paredzēta ielas vai tās daļas būvniecība, pārbūve vai atjaunošana mainoties sliežu vertikālajām atzīmēm.

**Atbilde**: Atbilstoši MK noteikumu Nr.281   21.5.4.apakšpunktam ir attiecināmas tramvaju sliežu ceļiem piegulošo teritoriju (tai skaitā ceļu vai ielu braucamās daļas) būvniecības, pārbūves un atjaunošanas izmaksas, **ja nepieciešams mainīt plāna vai vertikālos parametrus**, un atbilstoši MK noteikumu Nr.281   21.8.apakšpunktam ir attiecināmas sliežu ceļu tīkla klātnē un šo noteikumu 21.5.4.apakšpunktā minētajās piegulošajās teritorijās **esošo inženiertīklu infrastruktūras pārbūves izmaksas**, ja tiek nodrošināts sertificēta būvinženiera ekspertīzes atzinums, kurā konstatēts, ka, projekta ietvaros veicot ieguldījumus noteiktās teritorijās, nav iespējams izvairīties no minētās infrastruktūras bojāšanas vai pārbūves, un ieguldījumi inženiertīklu pārbūvē tiek veikti, nemainot inženiertīklu tehniskos parametrus un neradot priekšrocības to īpašniekiem, – ne vairāk kā 15 procenti no projekta attiecināmo izmaksu kopsummas. Tādējādi, ja projekta realizācijas laikā tiks izpildīti MK noteikumos Nr.281 iepriekš minētie nosacījumi, tad izmaksas par uzdotajos jautājumos norādītajiem darbiem varēs tikt atzītas par attiecināmām.

Papildus jāņem vērā, ka Līguma (projekts) par Eiropas savienības fonda projekta īstenošanu (Projektu iesnieguma atlases nolikuma 5.pielikums) 8.26.apakšpunktā noteikts, ka – *Finansējuma saņēmējs iesniedzot Maksājuma pieprasījumā iekļauto Izdevumus pamatojošo dokumentu kopijas par sliežu ceļu tīkla klātnē un  MK noteikumu Nr.281  21.5.4.apakšpunktā minētajās piegulošajās teritorijās esošo inženiertīklu infrastruktūras pārbūves darbiem, pievieno sertificēta būvinženiera ekspertīzes atzinumu (****izņemot par lietus ūdeņu kanalizācijas darbiem****), kurā konstatēts, ka, projekta ietvaros veicot ieguldījumus noteiktajās teritorijās, nav iespējams izvairīties no minētās infrastruktūras bojāšanas vai pārbūves, un ieguldījumi pārbūvē tiek veikti, nemainot inženiertīklu tehniskos parametrus un neradot priekšrocības to īpašniekiem*.

**3.jautājums**: Vai pasūtītāja rezerve noslēgtā būvdarbu līguma ietvaros būs attiecināmas izmaksas?

**Atbilde**: ​Saskaņā ar Ministru kabineta 2015.gada 30.jūnija noteikumu Nr.330 “Noteikumi par Latvijas būvnormatīvu LBN 501-15 “Būvizmaksu noteikšanas kārtība”” (turpmāk – MK noteikumi Nr.330) 3.pielikumu un 22.puntā noteikto pasūtītāja finanšu rezerve neparedzētiem darbiem un izdevumiem ir finanšu līdzekļi, kas ir iekļaujami pasūtītāja būvniecības koptāmē, savukārt finanšu rezerves iekļaušanu pretendentu darbu izpildes koptāmē minētie noteikumi neparedz.  Atbilstoši MK noteikumos Nr.330 noteiktajam pretendentam savā finanšu piedāvājumā ir jāiekļauj būvniecības izmaksas, pamatojoties uz iepirkuma procedūras dokumentācijā norādītajiem darbu apjomiem, ierēķinot šajās izmaksās arī iespējamos riskus, un nav pamatoti iekļaut piedāvājumā pasūtītāja noteiktu rezervi konkrētā apmērā, kuras izmantošana nav iepriekš paredzama. Tādējādi pasūtītāja rezerve nevar tikt izmantota, lai segtu būvdarbu tāmē neiekļautās izmaksas, kas izpildītājam bija jāparedz, lai nodrošinātu būvprojekta būvdarbu apjomos uzskaitīto darbu izpildi atbilstoši Latvijas Republikā spēkā esošajiem normatīvajiem aktiem un katra konkrētā tehnoloģiskā procesa prasībām.

Vienlaikus pasūtītājs iepirkuma līguma projektā var atrunāt samaksas veikšanu papildus līguma pamatsummai (kas noteikta atbilstoši iepirkuma dokumentācijā dotajiem darbu apjomiem), neveicot jaunu iepirkuma procedūru (atbilstoši Publisko iepirkumu likuma (turpmāk – PIL) 67.1 panta otrās daļas 1.punkta nosacījumiem). Šādi nosacījumi izmantojami  tādu papildu darbu izmaksu segšanai, kas jau sākotnēji tika iekļauti tehniskajās specifikācijās (darbu daudzumu sarakstos saskaņā ar tehnisko projektu) un par ko tika rīkota iepirkuma procedūra, bet kuru apjoms ir palielinājies, piemēram, nepilnību dēļ tehniskajā projektā, **vai arī** tādu darbu izmaksu segšanai, kas darbu daudzumu sarakstos saskaņā ar tehnisko projektu netika paredzēti, taču, kuru iestāšanos pasūtītājs ir prognozējis, un tādēļ norādījis tos iepirkuma dokumentācijā (līguma projektā) , kā arī atrunājis to izmaksu aprēķināšanas principus gadījumā, ja tie iestāsies. Tāpat, saskaņā ar PIL minēto pantu pasūtītājs var līguma projektā paredzēt grozījumus attiecībā uz izvēles iespēju izmantošanu, kā arī uz citiem iepirkuma līguma aspektiem, kas līguma izpildes gaitā varētu tikt uzskatīti par būtiskiem līguma izpildē un līdz ar to arī ietekmēt potenciālo pretendentu loku. Šajos gadījumos līguma grozījumi pieļaujami iepriekš iepirkuma dokumentācijā (līguma projektā) noteiktā apjomā, papildus PIL 67. 1 panta ceturtajā daļā iekļautajiem nosacījumiem, tas ir – iepirkuma līguma grozījumi ir pieļaujami, ja iepirkuma līguma grozījumu vērtība, ko noteic kā visu secīgi veikto grozījumu naudas vērtību summu (neņemot vērā to grozījumu vērtību, kuri veikti saskaņā ar PIL 67. 1 panta otrās daļas 1. un 2.punktu), vienlaikus nepārsniedz:

1. saskaņā ar PIL 10.pantu Ministru kabineta noteiktās līgumcenu robežas, no kurām sākot paziņojums par līgumu publicējams Eiropas Savienības Oficiālajā Vēstnesī;
2. 10 procentus no sākotnējās iepirkuma līguma līgumcenas publisku piegādes un pakalpojumu līgumu gadījumā un 15 procentus no sākotnējās iepirkuma līguma līgumcenas publisku būvdarbu līguma gadījumā.

Skaidrojumu par PIL 67. 1 panta pirmās daļas 3.punkta un ceturtās daļas piemērošanu skatīt Iepirkumu uzraudzības biroja mājas lapā - <http://www.iub.gov.lv/sites/default/files/upload/skaidrojums_67prim%284%29_1101.pdf>.